闽都会，兆圣精敏强干，闲于吏治，公事旁午，咄嗟立办。先是古田、清流诸寇不时出没，兆圣力行保伍，设勾稽，奸无所容。岁祲，捐俸倡民入粟备赈，捐赀者表之。卫所军士夏日炳倚势掠民家女，捕执之，论如法，自是豪猾敛迹，邑大治。尤知人，能爱士，士待举火治丧者数十家。曹学佺初就童子试，首拔之，由是联捷南宫，文章声价蔚为物望，海内竞推藻鉴焉。在官五年，疾作而归，卒于舟，年仅三十六。